作者:柳宗元
標題:奉和楊尚書郴州追和故李中書夏日登北樓十韻之作依本詩韻次用
內容:郡樓有遺唱，新和敵南金。境以道情得，人期幽夢尋。層軒隔炎暑，迥野恣窺臨。鳳去徽音續，芝焚芳意深。遊鱗出陷浦，唳鶴繞仙岑。風起三湘浪，雲生萬裡陰。宏規齊德宇，麗藻競詞林。靜契分憂術，閑同遲客心。驊騮當遠步，鶗鴂莫相侵。今日登高處，還聞梁父吟。